《宿冲虚山房》
明代·韩鸣凤

挥手谢人世，飘然物外情。白云吟处断，丹火意中明。

扫石卧花影，扣弦和鹤鸣。得归招隐地，谁复爱浮名。

作者简介：韩鸣凤，字伯仪。博罗人。明神宗万历元年（一五七三）举人，任邵武训导，擢高邮知州，寻改知沅州。因忤贵州巡抚，弃官归。以子日缵贵，赠礼部右侍郎。年七十卒。清乾隆《博罗县志》卷一二有传。